Riau

**Riau** (Jawi: رياو) adolah sabuah provinsi di Indonesia nan talatak di bagian tangah pulau Sumatra. Provinsi iko talatak di bagian tangah pantai timur Pulau Sumatra, iyolah di sapanjang pasisia Selat Malaka. Inggo taun 2004, provinsi ko juo mambantang sampai Kapulauan Riau, sakalompok gadang pulau-pulau kaciak (pulau-pulau utamonyo antaro lain Pulau Batam jo Pulau Bintan) nan talatak di sabalah timur Sumatra dan sabalah selatan Singapura. Kapulauan ko dipacah manjadi provinsi surang pado Juli 2004. Ibu kota jo kota paliang gadang Riau adolah Pekanbaru. Kota gadang lainnyo antaro lain Dumai, Selatpanjang, Bagansiapiapi, Bengkalis, Bangkinang, Tembilahan, jo Rengat.

Riau kini marupokan salah satu provinsi takayo di Indonesia, dan sumber dayonyo didominasi dek sumber alam, utamonyo minyak bumi, gas alam, gatah, kelapa sawit jo parak serat. Tapi, panabangan hutan nan marajolelo alah mangurangi laweh hutan sacaro signifikan, dari 78% pado 1982 manjadi anyo 33% pado 2005. Rato-rato 160,000 hektare hutan abih ditabeh satiok taun, manyisokan 22%, atau 2,45 juta hektare pado taun 2009. Deforestasi jo tujuan pambukaan lahan-lahan parak karambia sawit dan produksi karateh alah mambuek kabuik asok nan amaik mangganggu di provinsi ko salamo batahun-tahun, dan manyeba ka nagara-nagara tatangga co Malaysia jo Singapura.

## Etimologi
Ado tigo kamungkinan asa kato *riau* nan manjadi namo provinsi iko. Partamo, dari kato Portugih, *rio* nan aratinyo batang aia. Pado taun 1514, ado ekspedisi militer Portugih nan manalusuri Batang Siak nan batujuan untuak mancari lokasi pusek karajaan nan diyakininyo ado di kawasan tasabuik, sarato mangaja sakalian pangikuik Sultan Mahmud Syah nan malarikan diri sasudah tumbangnyo Kasultanan Malaka.

Versi kaduo manyabuik baso riau barasa dari kato *riahi* nan aratinyo aia lauik. Kato iko didugo barasa dari tokoh Sinbad al-Bahar dalam kitab *[[Seribu Satu Malam]]*, dan versi katigo manyabuik baso kato iko barasa dari tuturan masyarakaik satampek, diangkek dari kato *rioh* atau *riuh*, nan aratinyo rami, hiruak pikuak urang karajo. Gadang kamungkinan namo iko barasa dari panamoan panduduak satampek, yaitu urang Malayu nan iduik di daerah Bintan, nan kini masuak wilayah Kapulauan Riau. Namo itu kamungkinan alah mulai tanamo samanjak Rajo Kaciak mamindahkan pusek karajaan dari Johor ka Ulu Riau pado taun 1719.

## Sijarah

### Maso Prasijarah
Riau dipakirokan alah diuni pado maso antaro 40.000 inggo 10.000 tahun sabalun masehi. Kasimpulan ko diambiak sasudah panamuan alaik dari Maso Pleistosen di Sungai Sengigi di Kabupaten Kuantan Singingi pado Agustus 2009. Alaik-alaik batu nan ditamukan antaro lain roda, katam, jo sarapiah jo kapak batu inti, nan marupokan bahan dasa pambuek katam jo sarapiah. Tim panaliti manamukan juo babarapo fosil kayu nan dipakirokan labiah tuo daripado alaik-alaik batu tasabuik. Nan dipakirokan mamakai alaik-alaik ko adolah *[[Java Man|Pithecanthropus erectus]]* (diklasifikasikan ulang sabagai *Homo erectus*) cando nan tasuo di Sangiran, Jawa Tengah. Alaik-alaik ko manjadi bukti baso ado pauni Riau di maso prasijarah. Pamukiman nan labiah awa pakirokan mungkin alah ado di area itu samanjak panamuan Candi Muaro Takuih, Kampar pado 1860.

### Masa prakolonial
Pado mulo abaik ka-16, Tome Pires, saurang panjalajah Portugih, mancataik dalam bukunyo, Suma Oriental baso kota-kota di pasisia timur Sumatera antaro suatu daerah nan disabuiknyo *Arcat* (sakitar Aru jo Rokan) inggo Jambi marupokan palabuahan dagang nan dikuasoi dek rajo-rajo dari Minangkabau. Di wilayah tasabuik, tukang-tukang galeh Minangkabau mandirikan kampuang-kampuang niago di sapanjang Sungai Siak, Kampar, Rokan, jo Indragiri, sarato panduduak lokal mandirikan karajaan-karajaan semiotonom nan diagiah kabebasan untuak maatua urusan dalam nagarinyo, tapi masih diwajibkan untuak mambayia ameh manah kapado rajo-rajo Minangkabau. Ciek dari sakian banyak kampuang nan tanamo adolah Senapelan nan kudian bakambang manjadi Pekanbaru, nan kini manjadi ibu kota provinsi.

Sijarah Riau pado maso pra-kolonial didominasi babarapo karajaan otonom nan manguasoi baragam wilayah di Riau. Karajaan nan paliang mulo, Karajaan Keritang, didugo alah muncua pado abaik kaanam, jo wilayah kakuasoan dipakirokan talatak di Keritang, Indragiri Hilir. Karajaan iko panah manjadi wilayah taklukan Majapahit, tapi sairiang masuaknyo ajaran Islam, karajaan tasabuik dikuasoi pulo dek Kasultanan Malaka. Salain karajaan iko, ado pulo Karajaan Kemuning, Karajaan Batin Enam Suku, dan Karajaan Indragiri, sadoalahnyo didugo bapusek di Indragiri Hilir.

### Maso kolonial Belanda

Invasi Ulando nan agresif ka pantai timur Sumatera indak dapek diadang dek Siak. Ulando mampasampik wilayah daulak Siak, jo mandirikan Karesidenan Riau (*Residentie Riouw*) di bawah pamarintahan Hindia Ulando nan bakadudukan di Tanjung Pinang. Sultan-sultan Siak indak dapek babuek apo-apo dek alah takabek pajanjian jo Ulando. Kadudukan Siak samakin malamah dek adonyo tariak ulua antaro Ulando jo Inggirih nan maso itu manguasoi Selat Malaka, untuak mandapek wilayah-wilayah strategis di pantai timur Sumatera. Sultan Siak wakatu itu tapaso manyarah kapado kahandak Ulando jo manandotangani pajanjian pado Juli 1873 nan manyarahkan Bengkalis kapado Ulando, dan mulai wakatu itu, wilayah-wilayah nan sabalunnyo manjadi Daulaik Siak ciek ciek bapindah tangan kapado Ulando. Pado maso nan ampia basamoan, Indragiri juo mulai dipangaruahi dek Ulando, tapi akianyo baru sabana di baruah kuaso Batavia pado taun 1938. Panguasoan Ulando ateh Siak manjadi awa pacahnyo Parang Aceh.

Di pasasia, Ulando bagarak capek maapuihkan karajaan-karajaan nan masih alun tunduak. Ulando manunjuak saurang residen di Tanjung Pinang untuak maawasi daerah-daerah pasisia, dan Ulando barasia mamakzulkan Sultan Riau-Lingga, Sultan Abdul Rahman Muazzam Syah pado Februari 1911.
### Pandudukan Japang

Pado maso pandudukan Japang di Indonesia, Riau manjadi salah satu sasaran utamo untuak diduduki. Bala tantara Japang manduduki Rengat pado 31 Maret 1942. Sadoalah Riau jo capek tunduak di bawah pamarintahan Japang. Salah satu paninggalan maso pandudukan Japang adolah jalua kareta api sapanjang 220 km nan mangubuangkan Muaro Sijunjung dan Pekanbaru nan tabangkalai. Ratusan ribu rakyaik Riau dipaso bakarajo dek tantara Japang untuak manyalasaikan proyek iko.

### Maso kamardekaan

#### Revolusi nasional jo Orde Lama
Pado mulo kamardekaan Indonesia, bakeh wilayah Karesidenan Riau dilabua dan tagabuang dalam Provinsi Sumatra nan bapusek di Medan. Sairiang jo panumpasan simpatisan Pamarintahan Revolusioner Republik Indonesia (PRRI), Provinsi Sumatera dimekarkan baliak manjadi tigo provinsi, yakni Sumatera Utara, Sumatera Tengah, jo Sumatera Selatan. Katiko itu, Sumatera Tengah manjadi basis takuek dari PRRI, situasi iko manyababkan pamarintah pusek mambuek strategi mamacah Sumatera Tengah jo tujuan untuak malamahkan pagarakan PRRI. Salanjuiknyo pado taun 1957, manuruik Undang-Undang Darurat Nomor 19 tahun 1957 , Sumatera Tengah dimekarkan manjadi tigo provinsi yaitu Riau, Jambi dan Sumatera Barat. Kudian nan manjadi wilayah Provinsi Riau nan baru tabantuak adolah bakeh wilayah Kasultanan Siak Sri Inderapura jo Keresidenan Riau sarato ditambah Kampar.

Riau sempat manjadi salah satu daerah nan tapangaruah Pamarintahan Revolusioner Republik Indonesia pado akia 1950-an. Pamarintah pusek manggelar Operasi Tegas dibawah pimpinan Kaharuddin Nasution, nan kudian manjadi gubernur provinsi iko, dan barasia manumpas siso-siso simpatisan PRRI.

Salapeh situasi kaamanan baransua puliah, pamarintah pusek mulai mampatimbangkan untuak meamindahkan ibu kota provinsi dari Tanjung Pinang ka Pekanbaru, nan sacara geografis talatak di tangah-tangah. Pamarintah akianyo manatapkan Pekanbaru sabagai ibu kota provinsi nan baru pado 20 Januari 1959 lewaik Kepmendagri No. Desember 52/I/44-25.

#### Maso Orde Baru
Salapeh jatuahnyo Orde Lama, Riau manjadi salah satu tonggak pambangunan ekonomi Orde Baru nan baliak manggaliek. Pado taun 1944, ahli geologi NPPM, Richard H. Hopper dan Toru Oki basamo timnyo manamukan sumua minyak tagadang di Asia Tenggara yaitu di Minas, Siak. Sumua iko mulonyo banamo *Minas No. 1*. Minas tanamo jo jinih minyak Sumatra Light Crude (SLC) nan rancak jo mamiliki kadar balerang randah. Pado maso awal 1950-an, sumua-sumua minyak baru ditamukan di Minas, Duri, Bengkalis, Pantaicermin, dan Petapahan. Eksploitasi minyak bumi di Riau dimulai di Blok Siak pado September 1963, jo ditandotanganinyo kontrak karya jo PT California Texas Indonesia (kini manjadi Chevron Pacific Indonesia). Provinsi iko sempat diandalkan sabagai panyumbang 70 persen dari produksi minyak nasional pado taun 1970-an.

Riau juo manjadi tujuan utamo program transmigrasi nan dicanangkan dek pamarintahan Soeharto. Banyak kaluarga dari Pulau Jawa nan pindah ka parak-parak sawit nan jolong dibukak di Riau, sainggo mambantuak suatu komunitas surang nan kini bajumlah cukuik signifikan.

#### Era reformasi
Pado taun 1999, Saleh Djasit tapiliah manjadi putra daerah asali Riau kaduo (salain Arifin Achmad) dan partamo dipiliah dek DPRD Provinsi sabagai gubernur. Pado tahun 2003, mantan Bupati Indragiri Hilir, Rusli Zainal, tapiliah manjadi gubernur, dan tapiliah baliak lewaik pamilihan lansuang dek rakyaik pado tahun 2008. Mulai tanggal 19 Februari 2014, Provinsi Riau sacaro resmi dipimpin dek gubernur, Annas Maamun. Baru mamimpin 7 Bulan, Annas Maamun dilengserkan salapeh Komisi Pemberantasan Korupsi (KPK) Manangkok Tangan Annas Maamun dalam kasus Aliah Fungsi Lahan di Kabupaten Kuansing. Kini provinsi Riau dipimpin dek Arsyadjuliandi Rachman (Andi Rachman).

Salapeh kajatuahan Orde Baru, Riau manjadi salah satu sasaran provinsi nan ka dimekarkan. Pado taun 2002, pamarintah manatapkan pamekaran Kepulauan Riau nan baribu kota di Tanjung Pinang, dari provinsi Riau.

## Pamarintahan
### Kapalo daerah

### DPRD Provinsi

### Pambagian administratif

## Galeri


Mesjid Ar-Rahman.JPG|Musajik Ar-Rahman di Pekanbaru
Kapitan Bagan.JPG|Bakeh rumah Kapitan di Bagansiapiapi
Inhokkiong Temple.JPG|Kelenteng Ing Hok Kiong di Bagansiapiapi


## Caliak pulo
*Daftar provinsi Indonesia

## Rujuakan


## Pautan lua

*  Situs web resmi provinsi Riau
*  Situs web resmi kota Pekanbaru 
*  Situs Berita Riau 
*  Situs Berita Riau
*  Informasi Lengkap Seputar Riau
*  Rencana Induk Pengelolaan Perbatasan Negara , *[[Bappenas]]* (format PDF)